|  |
| --- |
| ЗАЦВЕРДЖАНА |
| Пастанова Міністэрства адукацыі |
| Рэспублікі Беларусь |
| 18.07.2023 №197 |

Вучэбная праграма па вучэбным прадмеце

«Мастацтва (айчынная і сусветная мастацкая культура)»

для VII клаcа ўстаноў адукацыі,

якія рэалізуюць адукацыйныя праграмы агульнай сярэдняй адукацыі

з беларускай мовай навучання і выхавання

Глава 1

Агульныя палажэнні

1. Дадзеная вучэбная праграма па вучэбным прадмеце «Мастацтва (айчынная і сусветная мастацкая культура)» (далей – вучэбная праграма) прызначана для вывучэння гэтага вучэбнага прадмета ў V–IХ класах устаноў адукацыі, якія рэалізуюць адукацыйныя праграмы агульнай сярэдняй адукацыі.

2. Дадзеная вучэбная праграма разлічана ў V–VIII класах на 35 гадзін (1 гадзіна на тыдзень), у IХ класе на 16 гадзін (1 і 0 на тыдзень).

3. Мэта вывучэння вучэбнага прадмета «Мастацтва (айчынная i сусветная мастацкая культура)» – фармiраванне мастацкай культуры асобы ў працэсе творчага асваення свету мастацка-эстэтычных каштоўнасцей.

4. Задачы вывучэння вучэбнага прадмета «Мастацтва (айчынная i сусветная мастацкая культура)»:

развiццё каштоўнасна-ацэначнага стаўлення да мастацкай культуры;

фармiраванне ведаў пра разнастайнасць з’яў у мастацкай культуры;

фармiраванне ўменняў успрымання, інтэрпрэтацыі i ацэнкі мастацкiх твораў;

развіццё эмацыянальна-вобразнага мыслення, творчых здольнасцей;

фармiраванне мастацкага густу i патрэбы ў зносiнах з творамi мастацтва;

пашырэнне вопыту самастойнай мастацка-творчай дзейнасці.

5. Выбар рэкамендаваных форм і метадаў навучання і выхавання вызначаецца педагагічным работнікам самастойна на аснове мэты і задач вучэбнага прадмета «Мастацтва (айчынная і сусветная мастацкая культура)».

Педагагічны работнік мае права:

карэкцiраваць спіс твораў мастацтва на падставе мастацкіх пераваг вучняў, тэхнічных i метадычных магчымасцей установы адукацыi;

вызначаць i вар’iраваць паслядоўнасць i колькасць разглядаемых вiдаў мастацтва, мастацкіх твораў, якія разглядаюцца.

Істотнае месца займае працэс эмацыянальна-вобразнага ўспрымання мастацкага твора. Для гэтага рэкамендуецца спалучаць урочную дзейнасць з пазаўрочнай: наведванне музеяў, мастацкіх галерэй, выстаў; арганізацыя экскурсiй, сустрэч з яркiмi прадстаўнiкамi культуры.

Дадзеная вучэбная праграма накіроўвае на арганізацыю ўспрымання твораў мастацтва з апорай на жыццёвы вопыт вучняў, прадугледжвае магчымасць выкарыстання разнастайных форм яго перадачы ў самастойнай мастацка-творчай дзейнасці.

Апошнія ўрокi ў навучальным годзе прысвечаны падагульненню вывучанага матэрыялу. Падагульняльныя ўрокi могуць праводзiцца з прымяненнем гульнявых тэxналогiй (вiктарына, конкурс, экскурсія), у форме прэзентацыі i абароны праектаў (індывідуальных, групавых), дэманстрацыі i абароны паpтфолiа індывідуальных дасягненняў.

Прыярытэтнымi формамi атэстацыi з’яўляюцца самастойныя работы i праекты вучняў, у якіх прадстаўляюцца вынiкi ix дзейнасцi ў працэсе ўспрымання, інтэрпрэтацыі i стварэння мастацкix твораў.

6. Да прадметных адукацыйных вынікаў адносяцца прадметныя кампетэцыі, якія прадугледжваюць:

веданне твораў мастацтва сусветнай і айчыннай культуры ў разнастайнасці відаў, жанраў і стыляў;

веданне спецыяльнай тэрміналогіі і ключавых паняццяў, выразных сродкаў мастацтва;

здольнасць і гатоўнасць пазнаваць, адрозніваць, аналізаваць і інтэрпрэтаваць мастацкі вобраз; устанаўліваць аналогіі і ўзаемасувязі паміж мастацкімі з’явамі;

здольнасць да творчага ўвасаблення мастацкага вобраза ў самастойнай мастацка-творчай дзейнасці.

Да метапрадметных адукацыйных вынікаў адносяцца:

пазнавальныя – здольнасць да самастойнай пазнавальнай дзейнасці (пастаноўка мэты, аналіз, арганізацыя, планаванне, самаацэнка, рэфлексія) у працэсе асваення, прысваення і стварэння мастацкіх каштоўнасцей; устойлівы інтарэс да мастацтва;

камунікатыўныя – здольнасць і гатоўнасць камунікаваць з усімі, хто акружае, на аснове ведаў пра мастацтва; уменне ўступаць у дыялог (палілог) з культурнымі з’явамі, мастацкімі творамі;

інфармацыйныя – здольнасць і гатоўнасць да пошуку, аналізу, адбору, пераўтварэння, захавання і апрацоўкі мастацкай інфармацыі з дапамогай сучасных інфармацыйных тэхналогій;

рэгулятыўныя – уменне аперыраваць прадметнымі ведамі ў рэальных жыццёвых сітуацыях; здольнасць да эмацыянальнай самарэгуляцыі і самакантролю, захоўвання этычных і маральных норм у адукацыйных і жыццёвых сітуацыях, арыентуючыся на прыклады мастацтва.

Да асобасных адукацыйных вынікаў адносяцца:

здольнасць арыентавацца ў сучасным полікультурным свеце і адаптавацца да яго ўмоў;

далучэнне да мастацкай культуры як сістэмы каштоўнасцей;

усведамленне сваёй прыналежнасці да беларускай мастацкай культуры;

здольнасць пазнаваць, асвойваць і трансліраваць традыцыі і дасягненні айчыннай культуры ў кантэксце сусветнай;

здольнасць і гатоўнасць да самапазнання, самаразвіцця, самавызначэння і канструявання індывідуальнай адукацыйнай траекторыі.

ГЛАВА 2

ЗМЕСТ ВУЧЭБНАГА ПРАДМЕТА Ў VІІ КЛАСЕ. АСНОЎНЫЯ ПАТРАБАВАННІ ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

(35 гадзiн)

У пошуках прыгажосці: мастацтва першабытных часоў

(5 гадзін)

1. Мастацтва першабытнай эпохі: пасланне нашчадкам (1 гадзіна).

З’яўленне мастацтва. Сінкрэтызм першабытнай культуры. Міф – аснова першабытных уяўленняў пра свет.

Першыя наскальныя выявы як праява творчай дзейнасці першабытнага чалавека. Выявы слядоў рук.

Асноўныя віды дзейнасці.

Успрыманне і абмеркаванне артэфактаў першабытных часоў.

Дыскусія «Чаму папулярныя міфы».

Выкананне піктаграмы на зададзеную тэму (на выбар).

Выкананне малюнка (тэма на выбар) у стылістыцы першабытнага мастацтва.

Прыкладны мастацка-ілюстрацыйны матэрыял.

Роспісы пячоры Ласко (Францыя). Прыклады грабеньчата-ямкавай керамікі. Каралі з Дольніх Вестаніц (Паўднёвая Маравія, Чэхія). Наскальныя малюнкі з пячоры Альтаміра (Іспанія). Прыклады адбіткаў рук. Наскальныя малюнкі (пячора Руфіньяк, Францыя). Сунгірскі конік (Уладзімірская вобласці, Расія). «Бізон, які аблізвае свой бок» (пячора Ла-Мадлен, Францыя). Галава жывёлы на абломку аленевага рога (пячора Пекарна, Чэхія).

2. Сюжэты і вобразы першабытных выяў (1 гадзіна).

Скульптурныя выявы жывёл як частка рытуалу. Натуралістычнасць і праўдзівасць выяў жывёл у пячорных роспісах і малюнках.

Увасабленне вобраза чалавека ў скульптуры. Палеалітычныя Венеры як сімвал урадлівасці. Ідалы як частка рытуальнай прасторы. Феномен і загадка кікладскіх ідалаў. Вобраз чалавека ў роспісах пячор.

Асноўныя віды дзейнасці.

Успрыманне і абмеркаванне мастацкіх артэфактаў першабытных часоў.

Параўнанне асаблівасцей увасаблення вобраза жывёлы і чалавека (на выбар) у творах мінулага і сучаснасці.

Выкананне жывапіснай кампазіцыі з выявай адной або некалькіх жывёл у стылістыцы наскальнага жывапісу.

Прыкладны мастацка-ілюстрацыйны матэрыял.

Выявы жывёл на сценах пячор Шавэ і Ласко (Францыя). «Алені, якія пераходзяць цераз раку», гравіроўка на розе (грот Лартэ, Францыя). Скульптура «Мядзведзь» (пячора Мантэспан, Францыя). Прыклады палеалітычных Венер. Венера з Касцёнак (Расія). Вялікі Шыгірскі ідал (Свярдлоўская вобласць, Расія). «Ідалы» з Кікладскіх астравоў, фрагменты роспісаў (цясніна Тасілін-Аджэр, Алжыр).

3. Асваенне прасторы: зараджэнне архітэктуры (1 гадзіна).

Узаемадзеянне чалавека з навакольнай прасторай. Асаблівасці першабытных архітэктурных першаэлементаў. Жыллё першабытнага чалавека. Зямлянкі, паўзямлянкі. Стаянкі, паселішчы, гарадзішчы.

Культавая архітэктура. Пахаванні: грабніцы і курганы. Мегалітычныя збудаванні (менгіры, дальмены, вішапы, кромлехі). Стоўнхендж: загадкі і версіі паходжання.

Асноўныя віды дзейнасці.

Успрыманне і абмеркаванне архітэктурных збудаванняў першабытных часоў.

Конкурс на найбольш цікавую версію паходжання дальменаў (групавая работа).

Параўнанне архітэктурных збудаванняў першабытнай эпохі ў розных рэгіёнах.

Выкананне эскізнага малюнка сучаснага дома з элементамі жылля першабытнага чалавека.

Прыкладны мастацка-ілюстрацыйны матэрыял.

Менгіры (Францыя). Дальмены (Заходні Каўказ). Дальмены (Францыя). Кромлех Стоўнхендж (Англія). Вішапы (Аждаха-юрт, Гегамскі хрыбет, Арменія).

Першабытнае мастацтва на беларускіх землях (2 гадзіны).

4. Мастацтва першабытных часоў на беларускіх землях (1 гадзіна). Мастацтва першабытных часоў як адлюстраванне светапогляду першабытнага чалавека. Прыклады старажытнай пластыкі са стаянак на тэрыторыі Беларусі. Увасабленне вобразаў жывёлы і чалавека ў вырабах з косці і дрэва. Арнаментацыя керамікі. Творы ювелірнага мастацтва.

5. Паганская культура на беларускіх землях (1 гадзіна).

Культавыя збудаванні і манументальная скульптура. Мастацкая культура этнічных супольнасцей крывічоў, дрыгавічоў і радзімічаў. Дэкаратыўна-прыкладное мастацтва: ювелірныя вырабы, дробная пластыка.

Працы сучасных мастакоў-керамістаў, жывапісцаў, натхнёных узорамі старажытнага мастацтва і беларускай міфалогіі.

Асноўныя віды дзейнасці.

Складанне апавядання-апісання вобразаў Вялеса, Перуна, Ярылы.

Гутарка «У якіх абрадах ці святах я ўдзельнічаў».

Наведванне краязнаўчага музея свайго рэгіёна.

Выкананне эскіза цацкі або бірулькі па матывах зааморфнай пластыкі (матэрыял і тэхніка на выбар).

Прыкладны мастацка-ілюстрацыйны матэрыял.

Гравіраваныя арнаментам пласціны з палеалітычнай стаянкі Юравічы. Гравіраваная костка з выявай жывёлы з мезалітычнай стаянкі Азёрнае. Неалітычная гравіраваная выява чалавека са стаянкі Азёрнае-2. Прадметы, знойдзеныя на неалітычнай стаянцы Асавец (статуэткі лася, змейкі, галава качачкі, антрапаморфныя выявы з косці і дрэва). Шклоўскі ідал, Слонімскі ідал, Даўгінаўскі ідал.

Фрагменты керамікі старажытных археалагічных культур на тэрыторыі Беларусі. Арнаментаваныя кераміка і прылады працы бронзавага веку. Упрыгажэнні жалезнага веку з меднага сплаву: фібулы, лунніцы, бранзалеты і іншыя.

Упрыгажэнні племянных аб’яднанняў: скроневыя кольцы, фібулы, грыўні. Металічныя і касцяныя падвескі ў выглядзе жывёл. Упрыгажэнні са шкла.

Палеалітычнае жыллё на стаянцы Юравічы. Гарадзішчы жалезнага веку (гарадзішча Нікадзімава). Культавае збудаванне на возеры Янава.

Мастацтва, застылае на тысячагоддзі:

Старажытны Егіпет

(4 гадзіны)

Царства вечнасці: сюжэты і вобразы ў выяўленчым мастацтве Старажытнага Егіпта (3 гадзіны).

6. Ідэі вечнага жыцця ў старажытнаегіпецкай архітэктуры (1 гадзіна).

Рытуальна-магічныя асновы мастацтва Старажытнага Егіпта. Старажытнаегіпецкія грабніцы. Эвалюцыя формы пірамід. Піраміды ў Гізе . Сувязь фігур сфінксаў з комплексам пірамід. Храмы Амона-Ра ў Карнаку і Луксоры.

7. Сюжэты і вобразы ў выяўленчым мастацтве Старажытнага Егіпта (1 гадзіна)

Мастацкі канон у выяўленчым мастацтве Старажытнага Егіпта. Адлюстраванне рэальнага жыцця і прадметнага свету ў роспісе грабніц. Памінальныя статуі як лепшыя ўзоры старажытнаегіпецкага партрэта. Статуі пісараў.

8. Дэкаратыўна-прыкладное мастацтва Старажытнага Егіпта
(1 гадзіна)

Егіпцяне – умелыя майстры-рамеснікі. Напрамкі дэкаратыўна-прыкладнога мастацтва Старажытнага Егіпта: кераміка, фаянс, шкловытворчасць, разьба па камені і дрэве. Прыклады ранніх помнікаў старажытнаегіпецкіх мастацкіх рамёстваў – посуд, адзенне, упрыгажэнні і амулеты. Мастацкія скарбы грабніцы Тутанхамона.

Асноўныя віды дзейнасці.

Успрыманне і абмеркаванне твораў выяўленчага мастацтва Старажытнага Егіпта.

Складанне партрэтнай галерэі старажытнаегіпецкіх багоў.

Падрыхтоўка прэзентацыі «Падарожжа па Егіпце» або «Дзе я хацеў бы пабываць у Егіпце».

Замалёўка-рэканструкцыя храма Амона-Ра ці іншага.

Складанне табліцы «Асаблівасці мастацкага канону ў старажытнаегіпецкім мастацтве».

Замалёўка фігуры фараона ў адпаведнасці з канонам (тэхніка на выбар).

Выкананне эскіза прадмета дэкаратыўна-прыкладнога мастацтва (посуду, мэблі і іншых) у стылістыцы старажытнаегіпецкіх майстроў.

Праект-даследаванне «Якія дасягненні старажытнаегіпецкай культуры выкарыстоўвае сучасны чалавек» (групавая работа).

Прыкладны мастацка-ілюстрацыйны матэрыял.

Архітэктура: піраміда фараона Джосера (Сакара); піраміды Хеопса, Хефрэна і Мікерына (Гіза); Вялікі Сфінкс фараона Хефрэна (Гіза); храм царыцы Хатшэпсут (Дэйр эль-Бахры); храм Амона (Карнак); храм Амона (Луксор); алея сфінксаў (Карнак).

Жывапіс: выявы бога Асірыса. Фрагменты з «Кнігі мёртвых»; суд Асірыса, папірус Ані; роспіс з грабніцы «Паляванне ў нільскіх зарасніках» (Фівы); роспіс з грабніцы Хнумхатэпа «Збор пладоў» (Бэні-Хасан); роспіс у грабніцы «Егіпецкія сяляне, якія збіраюць папірус» (Дэйр эль-Медынэ); роспіс з грабніцы Хнумхатэпа «Кармленне антылоп» (Бэні-Хасан).

Скульптура: статуя фараона Хефрэна (Гіза); статуі фараона Рахатэпа і яго спадарожніцы Нафрэт (Мейдум); статуя Ранафера з грабніцы ў Сакары; «Нубійскія воіны», драўляныя скульптуры з грабніцы ў Сеуце; статуі фараона Аменхатэпа III (Фівы); рэльеф «Эхнатон з сям’ёй» (Ахетатон); рэльеф «Дачка Эхнатона з мужам» (Ахетатон); Тутмес. Бюст царыцы Неферціці (Ахетатон); статуя пісара Каі (Сакара).

Дэкаратыўна-прыкладное мастацтва: каменная пасудзіна ў выглядзе качкі; пектараль Сенусерта III (золата, біруза, лазурыт, сердалік); падвеска з выявай жука-скарабея; куфэрак з грабніцы Тутанхамона (Фівы); алебастравая пасудзіна з грабніцы Тутанхамона (Фівы); залаты трон Тутанхамона; залатая пахавальная маска Тутанхамона (Фівы); сандалі фараона Тутанхамона; фаянсавая статуэтка «Гіпапатам»; шкляны флакон.

9. Загадкі Старажытнага Егіпта: літаратура і музыка (1 гадзіна).

Старажытнаегіпецкая міфалогія. Старажытнаегіпецкія апавяданні і казкі. Рэлігійныя гімны і павучанні як асноўныя жанры літаратуры. Іерогліфы – аснова старажытнаегіпецкага пісьменства.

Узаемасувязь музычнага мастацтва з рэлігійнымі абрадамі, масавымі святкаваннямі. Музычныя інструменты.

Выявы пісараў і музыкаў у скульптуры і жывапісе.

Асноўныя віды дзейнасці.

Успрыманне і абмеркаванне мастацкіх твораў Старажытнага Егіпта.

Гутарка-абмеркаванне спосабу жыцця егіпцяніна старажытных часоў.

Конкурс на лепшы малюнак егіпецкіх іерогліфаў (матэрыял на выбар).

Праект-даследаванне «Якія дасягненні старажытнаегіпецкай культуры выкарыстоўвае сучасны чалавек» (групавая работа).

Прыкладны мастацка-ілюстрацыйны матэрыял.

Скульптура: статуя пісара Каі з грабніцы (Сакара); стэла егіпецкай прынцэсы Неферэціябет з грабніцы з іерогліфамі (Гіза); рэльеф «Сляпы арфіст» з грабніцы Паатэнемхеба (Сакара).

Жывапіс: роспіс з грабніцы Рэхміра «Музыкі» (Фівы); роспіс з грабніцы Нахта «Сляпы арфіст» (Фівы).

Літаратура: папірус «Сказание Синухе» (сюжэт); папірус «Сказка о потерпевшем кораблекрушение» (сюжэт).

Мастацтва праз тысячы гадоў: Старажытны Ўсход

(8 гадзін)

Фантастычныя вобразы ў мастацтве Месапатаміі

(4 гадзіны)

10. Шумеры: цывілізацыя гліны (1 гадзіна).

Асаблівасці цывілізацыі шумераў: гарадская культура, развіццё пісьменства і рамёстваў. «Эпос о Гильгамеше» – найстаражытнейшы твор літаратуры, паэма пра сяброўства і подзвігі. Архітэктура шумераў: палацы, храмы, храмавыя вежы-зікураты. Скульптура: выявы жывёл, багоў, цароў. Майстэрства рамеснікаў у рабоце з глінай, каменем, каштоўнымі матэрыяламі. Музычныя інструменты шумераў – сведчанне найстаражытнейшай музычнай культуры.

11. Мастацтва Вавілона (1 гадзіна).

Старажытнававілонскае мастацтва як узор развіцця шумерскіх традыцый. Стэлы як помнікі манументальнага мастацтва. Круглыя скульптуры. Асаблівасці новававілонскай архітэктуры. Стварэнне найбуйнейшага гарадскога і палацава-храмавага комплексу. Цуд свету «Вісячыя сады». Сінтэз архітэктуры і дэкаратыўнага мастацтва. Творы дэкаратыўна-прыкладнога мастацтва.

12. Архітэктура і мастацтва Асірыі (1 гадзіна).

Асірыйскае мастацтва – адлюстраванне ваеннай сілы і імперскай улады правіцеляў. Гарады і царскія палацы Асірыі. Сюжэты дэкаратыўных рэльефаў: сцэны бітваў, палявання, прыдворнага жыцця. Статуі асірыйскіх цароў. Выявы рэальных і фантастычных жывёл у асірыйскім мастацтве. Творы прыкладнога мастацтва: ювелірныя ўпрыгажэнні, разьба па слановай косці, вышыўка.

13. Мастацтва Старажытнага Ірана (1 гадзіна).

Вытокі стылю старажытнаіранскага (ахеменідскага) выяўленчага мастацтва. Старажытнаіранскае мастацтва – услаўленне магутнасці цара і яго дзяржавы. Своеасаблівае выкарыстанне ў Старажытным Іране мастацкай спадчыны розных культур. Парадная палацавая архітэктура ў Персепалі і Сузах. Сюжэты каменных рэльефаў: культавыя і прыдворныя цырымоніі, чароды воінаў і даннікаў. Тэхнікі гравіроўкі і чаканкі. Зааморфныя і раслінныя матывы ў ювелірных вырабах. Разныя каменныя пячаткі.

Асноўныя віды дзейнасці.

Успрыманне і абмеркаванне мастацкіх твораў Месапатаміі.

Чытанне фрагментаў «Эпоса о Гильгамеше». Абмеркаванне асноўных сюжэтных ліній.

Замалёўка-рэканструкцыя «Вісячых садоў».

Праект-даследаванне «Якія дасягненні культуры Двурэчча выкарыстоўвае сучасны чалавек» (групавая работа).

Прыкладны мастацка-ілюстрацыйны матэрыял.

Архітэктура: Белы храм (Урук); зікурат (Ур); зікурат Этэменанкі; палац Ашурнасірапала II у Кальху (Німрудзе); палац Саргона ІІ (Дур-Шарукін); «Вісячыя сады» (варыянты рэканструкцыі) (Вавілон); вароты багіні Іштар (Вавілон). грабніца цара Кіра; скальныя грабніцы цара Дарыя і яго пераемнікаў (Накш і Рустам); палацы ў Персепалі і Сузах.

Скульптура: «Стэла каршуноў»; галава Саргона Вялікага (Ніневія); статуя Гудзея, правіцеля Лагаша; медная статуэтка цара Ур-Намы – будаўніка зікурата (Ур); храмавая фігурка чыноўніка Эбіх-іля з Мары; статуя багіні Іштар (Мары); стэла цара Хамурапі; рэльеф «Чалавек з казлянём» з палаца цара Саргона ІІ (Дур-Шарукін); рэльеф «Воін, які вядзе каня» з палаца Саргона ІІ (Дур-Шарукін); статуі быкоў – шэду – з палаца цара Саргона ІІ (Дур-Шарукін); рэльефныя кампазіцыі ў палацы Артаксеркса (Персепаль).

Дэкаратыўна-прыкладное мастацтва: цыліндрычная пячатка Саргона; штандар з Ура; грыўна з галавамі львіц; залаты рытон.

Літаратура: прысвячальны надпіс на каменнай таблічцы з Шумера; «Эпос о Гильгамеше» (сюжэт).

Ідэалы прыгажосці ў мастацтве Старажытнай Індыі (2 гадзіны).

14. Культура Харапы як калыска старажытнаіндыйскага мастацтва (1 гадзіна).

Планіроўка гарадоў Харапы, асноўныя тыпы збудаванняў. Ганчарнае мастацтва. Каменныя пячаткі з выявамі жывёл і фантастычных істот. Вобраз чалавека ў скульптуры. Ювелірнае мастацтва.

15. Мастацтва Старажытнай Індыі (1 гадзіна).

Роля рэлігіі ў развіцці культуры Старажытнай Індыі. Літаратурныя помнікі Старажытнай Індыі як крыніца ведаў пра яе мастацкую культуру. «Сказание о Раме» як самы папулярны сюжэт індыйскага мастацтва. Культавая архітэктура Старажытнай Індыі. Будыйскія ступы як захавальнікі свяшчэнных каштоўнасцей. Пячорныя храмы чайцьі. Каменныя калоны Стамбха. Выявы святочных шэсцяў і цырымоній ва ўнутраным і знешнім убранні храмаў. Вобразы багоў і жывёл у скульптуры. Ювелірнае мастацтва і вырабы з бронзы.

Асноўныя віды дзейнасці.

Успрыманне і абмеркаванне мастацкіх твораў Старажытнай Індыі.

Чытанне і пераказ сюжэта «Сказания о Раме». Абмеркаванне асноўных сюжэтных ліній.

Гутарка «Адрозненне архітэктуры Харапы ад архітэктуры іншых краін Старажытнага свету».

Праект-даследаванне «Якія дасягненні культуры Старажытнай Індыі выкарыстоўвае сучасны чалавек» (групавая работа).

Стварэнне эскіза пакрывала з індыйскімі дэкаратыўнымі матывамі (сланы, узор «індыйскі агурок» і іншыя). Абмеркаванне работ.

Прыкладны мастацка-ілюстрацыйны матэрыял.

Архітэктура: ступа (Санчы); храмава-пячорны комплекс (Карлі); храмава-пячорны комплекс (Аджанта).

Жывапіс: фрэскі Аджанты.

Скульптура: Ільвіная капітэль з калоны Ашокі (Сарнатх); шматфігурныя рэльефы на ўсходняй браме ступы (Санчы); статуя Буды (Таксіль); скульптура «Геній з кветкамі». скульптуры і рэльефы ў храмах Аджанты.

Дэкаратыўна-прыкладное мастацтва: царскія завушніцы эпохі праўлення Сатаваханаў (Андхра-Прадэш); бронзавая статуэтка «Дзяўчына, якая танцуе» (Махенджа-Дара); бронзавыя статуэткі «Натараджы» (Шыва, які танцуе).

Музыка «рага».

Мастацтва Старажытнага Кітая: мудрасць і сузіральнасць (2 гадзіны).

16. Мастацтва Старажытнага Кітая: прыгажосць у дэталях (1 гадзіна).

Літаратурная спадчына Канфуцыя. Мастацтва каліграфіі. Паэтызацыя прыроднага свету ў жывапісе на скрутках. Вынаходлівасць у дэкаратыўна-прыкладным мастацтве (кераміка, шоўк). Кітайскі фарфор.

17. Манументальнасць архітэктуры і скульптуры Старажытнага Кітая (1 гадзіна).

Вялікая Кітайская сцяна як унікальны ўзор абарончага дойлідства. Пахавальныя комплексы. Вобразы воінаў у скульптуры. Жыллё з яруснымі дахамі як правобраз архітэктуры культавага і грамадскага прызначэння. Жыллёвая архітэктура.

Старажытныя тэатралізаваныя паказы Кітая: «Гульні з ільвамі», «Шэсце з цмокам».

Асноўныя віды дзейнасці.

Успрыманне і абмеркаванне мастацкіх твораў Старажытнага Кітая.

Гутарка пра асаблівасці старажытнакітайскай мастацкай культуры.

Выкананне эскіза знака-сімвала ў стылі кітайскіх іерогліфаў.

Конкурс-даследаванне «Цікавыя гісторыі і легенды пра Вялікую Кітайскую сцяну» (групавая работа).

Выкананне эскіза (макета) старажытнакітайскай пагады (групавая работа) (матэрыял на выбар).

Замалёўка аднаго з персанажаў тэатралізаванага паказу Старажытнага Кітая. Абмеркаванне работ.

Праект-даследаванне «Якія дасягненні культуры Старажытнага Кітая выкарыстоўвае сучасны чалавек» (групавая работа).

Прыкладны мастацка-ілюстрацыйны матэрыял.

Архітэктура: падземны комплекс імператара Цынь Шыхуандзі; Вялікая Кітайская сцяна; пагада Сун’юэсы ля гары Суншань; пайлоу (Шаалінь).

Жывапіс: В. Січжы. «Ліст пасля снегу» (копія). «Коннік верхам на цмоку». «Дама з цмокам і феніксам»; Г. Кайчжы. «Фея ракі Ло», «Павучанні старэйшай прыдворнай дамы».

Скульптура: бронзавая статуя чалавека (Саньсіндуй); «Тэракотавая армія» Цынь Шыхуандзі; тэракотавыя статуэткі дзяўчат.

Дэкаратыўна-прыкладное мастацтва: кітайскія іерогліфы на панцыры чарапахі; керамічныя пасудзіны Яншаа; бронзавыя пасудзіны; паліваная кераміка; мадэль кітайскага жылога дома.

Літаратура: Ц. Чжы. «Фея реки Ло».

Атланты і карыятыды: мастацтва старажытнай грэцыі

(9 гадзін)

18. Мастацкая фантазія крыта-мікенскага мастацтва (1 гадзіна).

Загадкавая цывілізацыя Старажытнага Крыта. Лабірынты палацавага комплексу ў Кносе. Цыклапічныя сцены Старажытных Мікен і Тырынфа.

Разнастайнасць сюжэтаў фрэскавага жывапісу – абрады і святы, прыродны і жывёльны свет, вобраз чалавека.

Асаблівасці дэкаратыўна-прыкладнога мастацтва: рытоны, керамічны посуд, ювелірныя вырабы, двухбаковыя баявыя сякеркі (лабрысы).

Легенда пра Мінатаўра: пераасэнсаванне крыта-мікенскіх сюжэтаў і вобразаў у культуры наступных эпох.

Асноўныя віды дзейнасці.

Успрыманне і абмеркаванне твораў крыта-мікенскага мастацтва.

Гутарка-абмеркаванне асноўных тэм крыта-мікенскага выяўленчага мастацтва.

Конкурс-даследаванне «Лабірынты палацавых комплексаў: мінулае і сучаснасць».

Падрыхтоўка відэашэрага помнікаў архітэктуры крыта-мікенскага перыяду (у розных ракурсах і розных часавых адрэзках).

Замалёўка аднаго з прадметаў дэкаратыўна-прыкладнога мастацтва (рытон, лабрыс і іншыя).

Прыкладны мастацка-ілюстрацыйны матэрыял.

Архітэктура: Кноскі палац (в. Крыт); палац Фэста (в. Крыт); палац у Тырынфе; Ільвіныя вароты (Мікены); грабніца Агамемнана (Мікены).

Жывапіс: фрэска «Сіняя птушка» (Кноскі палац); фрэска «Гульні з быком» (Кноскі палац); фрэска «Парыжанка» (Кноскі палац); фрэска «Марская экспедыцыя» (Заходні дом, в. Фера); фрэска «Мікенянка» (Мікены).

Дэкаратыўна-прыкладное мастацтва: керамічныя вазы (Фэст); маска Агамемнана (Мікены); ваза з воінамі (Мікены); псеўдаамфара з грабніцы (в. Кос); арнаментаваныя залатыя мінойскія лабрысы; рытон у выглядзе галавы быка.

Старажытнагрэчаская архітэктура: узор для будучых стагоддзяў (2 гадзіны).

19. Ордарная сістэма ў старажытнагрэчаскай архітэктуры (1 гадзіна).

Эстэтычныя і канструктыўныя асаблівасці дарычнага, іанічнага і карынфскага ордараў. Універсальны характар класічнай архітэктуры, заснаванай на ордарнай сістэме.

20. Грэчаскі храм – ідэал прыгажосці і гармоніі ў архітэктуры (1 гадзіна).

Афінскі акропаль як эстэтычная дамінанта горада. Сістэма архітэктурнай кампазіцыі ўсяго ансамбля і яго асноўныя збудаванні. Задума і планіроўка Эрэхтэёна.

Асноўныя віды дзейнасці.

Успрыманне і абмеркаванне помнікаў старажытнагрэчаскай архітэктуры.

Замалёўка старажытнагрэчаскіх ордараў (дарычнага, іанічнага, карынфскага).

Праект-даследаванне «Элементы старажытнагрэчаскіх ордараў у архітэктуры майго горада (сталіцы)».

Гутарка «Акропаль як культурны цэнтр старажытнагрэчаскага горада».

Выкананне эскіза-схемы аднаго са старажытнагрэчаскіх храмаў.

Прыкладны мастацка-ілюстрацыйны матэрыял

Храм Апалона (Карынф); храм Геры-1 (Пестум); храм Пасейдона (Пестум); Іктын і Калікрат. Парфенон, Афінскі акропаль; Калікрат. Храм Нікі Аптэрас; Эрэхтэён. Афінскі акропаль; Мнесікл. Прапілеі Афінскага акропаля; храм Апалона (Басы); руіны храма Зеўса Алімпійскага (Афіны); алтар Зеўса (Пергам).

Выяўленчае мастацтва Старажытнай Грэцыі (2 гадзіны).

21. Вобраз чалавека ў мастацтве Старажытнай Грэцыі (1 гадзіна)

Старажытнагрэчаскі ідэал чалавека. Тэма чалавека – асноўная тэма мастацтва. Архаічныя коры. Прыгожыя боствы ў старажытнагрэчаскай скульптуры. Перадача вобраза чалавека ў скульптуры Старажытнай Грэцыі. Пошук ідэальных прапорцый цела чалавека. Віды рэльефу і яго мастацкая спецыфіка.

22. Керамічныя вырабы Старажытнай Грэцыі (1 гадзіна).

Кераміка старажытных грэкаў: разнастайнасць форм посуду. Чорнафігурны і чырвонафігурны грэчаскі вазапіс. Асаблівасці арнаменту.

Адлюстраванне тэм і сюжэтаў выяўленчага мастацтва Старажытнай Грэцыі ў мастацкай культуры наступных часоў.

Асноўныя віды дзейнасці.

Успрыманне і абмеркаванне твораў выяўленчага мастацтва Старажытнай Грэцыі.

Гутарка «Асаблівасці выявы чалавека ў старажытнагрэчаскім мастацтве».

Складанне галерэі старажытнагрэчаскіх скульптурных твораў, у якіх увасоблены вобраз чалавека.

Выкананне эскіза старажытнагрэчаскай вазы (форма на выбар).

Прыкладны мастацка-ілюстрацыйны матэрыял.

Скульптура: статуя коры; Масхафор («той, хто нясе цяля»); Мірон. «Дыскабол», «Афіна ў спрэчцы з Марсіем»; Фідый і яго вучні. «Пасейдон, Апалон і Артэміда», «Коннікі» з фрыза Парфенона; рэльефы «Панафінейскае шэсце», «Юнакі з гідрыямі» (пад кіраўніцтвам Фідыя); «Дэльфійскі фурман» (Дэльфійскае свяцілішча Апалона); Праксіцель. «Гермес з немаўлём Дыянісам», «Галава Афрадыты»; «Ніка Самафракійская»; Леахар. «Артэміда з касуляю», стэла Гегеса (служанка і спадарыня); «Венера Мілоская»; Агесандр, Палідор, Афінадор. «Лаакаон і яго сыны»; фрагмент фрыза алтара Зеўса «Бітва багоў і гігантаў»; Паліеўкт. «Дэмасфен».

Дэкаратыўна-прыкладное мастацтва: Клітый. Чорнафігурны кратэр («Ваза Франсуа»); чорнафігурная чаша «Дыяніс у ладдзі»; чорнафігурная гідрыя; чырвонафігурная амфара «Кіфарыст»; чырвонафігурны скіфас «Прыям з дарамі просіць Ахілеса аддаць яму цела Гектара»; Эксекій. Чорнафігурная амфара «Ахіл і Аякс за гульнёй у косці»; чырвонафігурная амфара «Рыштунак воіна»; белы лекіф «Памерлы воін сядзіць перад сваім надмагільным помнікам у прысутнасці сваяка, які прыйшоў ушанаваць яго памяць»; адбітак з эліністычнай пячаткі «Грэчаскі скульптар за працай».

23. Цуды свету ў Старажытнай Грэцыі (1 гадзіна).

Архітэктурныя збудаванні, якія ўвайшлі ў пералік сямі цудаў свету: храм Артэміды Эфескай, грабніца цара Маўсола, Фароскі маяк.

Скульптуры, якія ўвайшлі ў пералік сямі цудаў свету: статуя Зеўса ў Алімпіі (скульптар Фідый) і статуя Геліяса (Калос Радоскі).

Асноўныя віды дзейнасці.

Успрыманне і абмеркаванне старажытнагрэчаскіх твораў, якія ўвайшлі ў пералік цудаў свету.

Гутарка «Што такое «Цуды свету»».

Замалёўка аднаго з твораў Старажытнай Грэцыі, які ўвайшоў у пералік цудаў свету.

Прыкладны мастацка-ілюстрацыйны матэрыял.

Архітэктура: храм Артэміды Эфескай (рэканструкцыя); грабніца цара Маўсола (Галікарнас) (рэканструкцыя); Александрыйскі маяк (в. Фарос) (рэканструкцыя).

Скульптура: Фідый. Статуя Зеўса (Алімпія); статуя Геліяса.

24. Гармонія думкі і слова: літаратура Старажытнай Грэцыі (1 гадзіна).

Вытокі літаратуры. Цыклы міфаў як адлюстраванне праблем і мар жыхароў Старажытнай Грэцыі (траянскі і аргоскі цыклы). Эпічныя паэмы «Іліяда» і «Адысея» Гамера.

Крылатыя выразы, звязаныя з асаблівасцямі старажытнагрэчаскай мастацкай культуры.

Асноўныя віды дзейнасці.

Успрыманне і абмеркаванне літаратурных твораў Старажытнай Грэцыі.

Выразнае чытанне ўрыўкаў з «Іліяды» Гамера (гекзаметр).

Праект-даследаванне «Што азначае гэты выраз (гордзіеў вузел, дамоклаў меч, ахілесава пята, цэрбер і іншыя)?» (групавая работа).

Складанне слоўніка старажытнагрэчаскіх устойлівых словазлучэнняў.

Прыкладны мастацка-ілюстрацыйны матэрыял.

Літаратура: Гамер. «Іліяда» (сюжэт), «Адысея» (сюжэт); лірычная паэзія (аўтар на выбар).

Дэкаратыўна-прыкладное мастацтва: «Алкей і Сапфо», роспіс вазы.

Архітэктура: Бібліятэка (Александрыя) (рэканструкцыя); бібліятэка (Пергам) (рэканструкцыя).

Тэатр і музыка Старажытнай Грэцыі (2 гадзіны).

25. Старажытнагрэчаская драма (1 гадзіна).

Сутнасць жанру трагедыі. Сюжэты і вобразы старажытнагрэчаскіх трагедый. Асноўныя тэмы і вобразы старажытнагрэчаскіх камедый.

26. Гульні-спаборніцтвы як аснова музычнага і тэатральнага мастацтва Старажытнай Грэцыі(1 гадзіна).

Гульні-спаборніцтвы як спосаб выяўлення пераможцаў у спорце і мастацтве. Старажытнагрэчаскія музычныя інструменты. Асаблівасці музычных спаборніцтваў. Арганізацыя тэатральных паказаў. Будаўніцтва тэатральных збудаванняў у Старажытнай Грэцыі. Акцёрская гульня, афармленне спектакляў.

Асноўныя віды дзейнасці.

Успрыманне і абмеркаванне асаблівасцей тэатральнага мастацтва Старажытнай Грэцыі.

Чытанне ўрыўкаў з твораў Эсхіла, Арыстафана. Абмеркаванне сюжэтаў.

Інсцэніроўка ўрыўка старажытнагрэчаскай п’есы (на выбар).

Выкананне трагічнай або камічнай маскі старажытнагрэчаскага акцёра ў тэхніцы папяровай пластыкі.

Прыкладны мастацка-ілюстрацыйны матэрыял.

Літаратура: Эсхіл. Трагедыя «Праметэй прыкуты» (сюжэт); Арыстафан. Камедыя «Жабы» (сюжэт).

Архітэктура: антычны тэатр (Дэльфы); антычны тэатр (Прыена); тэатр Дыяніса (Афіны); антычны тэатр (Эпідаўр).

Дэкаратыўна-прыкладное мастацтва: роспіс пасудзіны «Праметэй, якога раздзірае арол»; роспіс вазы «Акцёры з маскамі»; роспіс вазы «Паядынак Арэса з Гефестам у прысутнасці Геры»; сцяна антычнага саркафага з выявай драматурга і музы трагедыі; рымская копія старажытнагрэчаскага рэльефу «Камедыёграф Менандр з камедыйнымі маскамі»; роспіс вазы «Музычны ўрок»; роспіс чашы «Жанчына, якая іграе на аўлосе»; роспіс пасудзіны «Арфей і фракійцы»; роспіс вазы «Музыка, які грае на аўлосе»; роспіс вазы «Кіфарэд»; Дэльфійскі камень з гімнам Апалону.

Мастацтва Старажытнага Рыма:

пасланне ў будучыню

(7 гадзін)

27. Мастацтва этрускаў: папярэднікі вялікіх рымлян (1 гадзіна).

Мастацкая культура этрускаў як папярэдніца мастацтва Старажытнага Рыма. Загадкі і таямніцы культуры этрускаў. Архітэктура этрускіх грабніц. Пахавальная скульптура: саркафагі і канопы. Шэдэўры этрускіх майстроў у тэракоце і бронзе. «Марскі стыль» у вазапісе.

Асноўныя віды дзейнасці.

Успрыманне і абмеркаванне ўзораў этрускага мастацтва.

Гутарка «Легенда пра Ромула і Рэма: загадкі гісторыі».

Складанне вуснага апавядання «Як выглядалі этрускі» (на падставе засваення твораў выяўленчага і дэкаратыўна-прыкладнога мастацтва).

Прыкладны мастацка-ілюстрацыйны матэрыял.

Архітэктура: Порта дэль Арка ў Вальтэры; грабніца Тумула ў Цэрэ.

Жывапіс: фрагмент роспісу грабніцы Трыклінія «Музыка» (Тарквінія); роспіс грабніцы Львоў «Музыкі і танцоры» (Тарквінія); фрагмент роспісу грабніцы Палявання і Рыбнай лоўлі (Тарквінія).

Скульптура: Апалон з храма Апалона (Веі); бронзавая статуя «Хімера».

Дэкаратыўна-прыкладное мастацтва: трыножнік з катлом з грабніцы Барберыні (Палесціна); ваенны рыштунак з грабніцы Воіна ў Ланувіі каля Рыма; канопы (пахавальныя урны); этрускае люстэрка.

Пераемнасць і наватарства ў архітэктуры Старажытнага Рыма (2 гадзіны).

28. Архітэктура Старажытнага Рыма: наватарства, веліч і інжынернае майстэрства (1 гадзіна).

Горадабудаўніцтва і рацыянальнасць арганізацыі гарадскога жыцця. Рымскі форум як цэнтр грамадскага жыцця. Асэнсаванне арачна-скляпеністай канструкцыі. Вынаходства бетону. Садружнасць архітэктараў і інжынераў: віядукі, акведукі, ратонды, брукаваныя дарогі, трыумфальныя аркі і калоны, грамадскія фантаны.

29. Выдатныя пабудовы Старажытнага Рыма (1 гадзіна).

Рымскі Пантэон – «храм усіх багоў». Калізей – адно з найвялікшых архітэктурных збудаванняў Старажытнага Рыма. Калона Траяна і форум Траяна. Рымскія тэрмы як месца для культурнага адпачынку. Тэрмы Каракалы.

Асноўныя віды дзейнасці.

Успрыманне і абмеркаванне прыкладаў старажытнарымскай архітэктуры.

Гутарка на тэму «Старажытны Рым – энцыклапедыя архітэктуры».

Падрыхтоўка відэашэрага архітэктурных збудаванняў Старажытнага Рыма (у розных ракурсах і розных часавых адрэзках).

Замалёўка-рэканструкцыя рымскага Пантэона (Калізея).

Праект-даследаванне «Матывы старажытнарымскага дойлідства ў архітэктуры маёй краіны».

Прыкладны мастацка-ілюстрацыйны матэрыял.

Апіева дарога; мост Фабрыцыя праз Тыбр; Табуларый на Рымскім форуме (графічная рэканструкцыя); форум Юлія Цэзара; форум Траяна; храм Геркулеса на Бычыным форуме; храм Весты ў Цівалі; храм Пантэон; трыумфальная арка Ціта; амфітэатр Флавіяў; трыумфальная арка імператара Канстанціна; тэрмы Каракалы.

Рэалістычнасць вобразаў у выяўленчым мастацтве Старажытнага Рыма (2 гадзіны).

30. Партрэтны жанр у скульптуры Старажытнага Рыма (1 гадзіна).

Індывідуалізацыя ў рымскай скульптуры. Бюст і статуя як асноўныя формы старажытнарымскага партрэта. Конны манумент Марку Аўрэлію. Адлюстраванне моды ў старажытнарымскіх скульптурных партрэтах. Антычныя камеі на мяжы скульптуры і дэкаратыўна-прыкладнога мастацтва: тэхніка стварэння і асноўныя сюжэты.

31. Своеасаблівасць тэхнік манументальнага жывапісу (1 гадзіна).

Фрэска і мазаіка. Мазаікі рымскіх тэрм. Разнастайнасць малюнкаў, знойдзеных у Пампеях.

Асноўныя віды дзейнасці.

Успрыманне і абмеркаванне твораў выяўленчага мастацтва Старажытнага Рыма.

Гутарка «Рэалістычнасць старажытнарымскага скульптурнага партрэта».

Складанне скульптурнай партрэтнай галерэі выдатных дзеячаў Старажытнага Рыма.

Выкананне творчай работы «Фантазія на тэму старажытнарымскага жывапісу» (матэрыял на выбар).

Праект-даследаванне «Мода Старажытнага Рыма».

Прыкладны мастацка-ілюстрацыйны матэрыял

Жывапіс: мазаіка «Магнат»; партрэт Септымія Севера з сям’ёй; «Навучанне Ахіла». Фрэска з базілікі ў Геркулануме; віла Містэрый. «Містэрыя, прысвечаная культу Дыяніса» (Пампеі); партрэт старога рымляніна; партрэт Юлія Цэзара; насценны роспіс «Певень, які дзяўбе вінаград» (Геркуланум); фрэска «Нацюрморт» (Пампеі); роспіс вілы «Пастух з козамі» (Боскатрэказэ); «Фрэска вілы Боскарэале»; мазаікі з вілы Адрыяна (Цівалі); мазаіка «Бітва Аляксандра з Дарыем» (Пампеі).

Скульптура: статуя з Прыма Порта «Імператар Аўгуст»; бюст невядомага мужчыны; статуя рымляніна з бюстамі продкаў; бюст Лівіі; бюст Веспасіяна; бюст імператара Тыберыя; галава імператара Нерона; бюст Марка Аўрэлія; галава імператара Траяна; бюст імператара Адрыяна; бюст Каракалы; конная статуя імператара Марка Аўрэлія.

Дэкаратыўна-прыкладное мастацтва: камея «Арол з пальмавай галінай і вянком»; «Камея Ганзага»; сярэбраны бюст Луцыя Вера ў даспехах з Марэнга; мармуровы стол (Пампеі).

Літаратура, музыка і тэатр у Старажытным Рыме (2 гадзіны).

32. Залаты век літаратуры ў Старажытным Рыме (1 гадзіна).

Уплыў мастацтва старажытных грэкаў і этрускаў на развіццё старажытнарымскай культуры. «Энеіда» Вергілія і оды Гарацыя як увасабленне рымскіх этычна-эстэтычных ідэалаў. «Метамарфозы» Авідзія як міфалагічная энцыклапедыя.

33. Тэатр і музыка ў Старажытным Рыме (1 гадзіна).

Музычныя інструменты і малюнкі музыкаў. Вытокі тэатральнага мастацтва ў Старажытным Рыме. Асаблівасці старажытнарымскай тэатральнай архітэктуры. Рымская драматургія. Адрозненне старажытнарымскага тэатра ад старажытнагрэчаскага.

Крылатыя выразы, звязаныя з асаблівасцямі старажытнарымскай мастацкай культуры.

Асноўныя віды дзейнасці.

Успрыманне і абмеркаванне твораў старажытнарымскай літаратуры, асаблівасцей музычнага і тэатральнага мастацтва.

Выразнае чытанне ўрыўкаў з твораў Вергілія, Гарацыя, Авідзія.

Параўнанне старажытнагрэчаскага і старажытнарымскага тэатраў. Абмеркаванне.

Праект-даследаванне «Што азначае гэты выраз (каханне сляпое, папера ўсё зносіць, белая варона, з ног да галавы і іншыя)?» (групавая работа).

Інсцэніроўка ўрыўка з камедыі Плаўта (на выбар).

Прыкладны мастацка-ілюстрацыйны матэрыял.

Архітэктура: тэатр Пампея на Марсавым полі; тэатр Марцэла; тэатр у Араўзіёне (рэканструкцыя).

Скульптура: рэльеф «Сцэна з трагедыі»; рэльеф «Сцэна з рымскай камедыі».

Выяўленчае мастацтва: мазаіка «Тэатральная сцэна» (Пампеі); мазаіка «Паэт Вергілій піша «Энеіду»» (побач музы Кліа і Мельпамена); мазаіка «Акцёры рыхтуюцца да спектакля».

Літаратура: урыўкі з твораў Вергілія, Гарацыя, Авідзія (на выбар); Плаўт. «Кубышка» (сюжэт).

34. Творчы ўрок (1 гадзіна).

Паўтарэнне і абагульненне пройдзенага матэрыялу.

35. Творчы праект (1 гадзіна).

Мастацкая культура першабытнага грамадства.

Мастацтва Старажытнага Егіпта.

Мастацтва Старажытнага Усходу.

Асаблівасці развіцця мастацкай культуры Антычнасці.

Уплыў мастацкай культуры старажытных цывілізацый на развіццё мастацкай культуры наступных эпох.

Асноўныя віды дзейнасці.

Выстава работ (праектаў) вучняў.

Прэзентацыя і абарона работ (праектаў).

Асноўныя патрабаванні

да вынікаў вучэбнай дзейнасці вучняў VII КЛАСА

Мець уяўленне:

пра асаблівасці развіцця мастацтва першабытных часоў, Старажытнага Егіпта, Старажытнага Усходу, Антычнасці;

асаблівасці развіцця культуры першабытнага грамадства на беларускіх землях.

Ведаць:

змест паняццяў «мастацтва», «віды мастацтва», «жанры мастацтва», «міф», «сімвал», «канон»;

асноўныя сродкі мастацкай выразнасці ў розных відах мастацтва і асаблівасці іх увасаблення ў рамках часавых перыядаў, якія вывучаюцца;

асноўныя творы мастацтва першабытнага грамадства, старажытных цывілізацый, Антычнасці.

Умець:

вызначаць тэму мастацкага твора;

дыферэнцыраваць мастацкія творы па відах і жанрах мастацтва;

суадносіць мастацкія творы з гістарычным перыядам які вывучаецца;

выказваць і абгрунтоўваць сваё стаўленне да твора мастацтва;

увасабляць мастацкі вобраз у розных відах мастацка-творчай дзейнасці.

Валодаць:

навыкамі пошуку і крытычнага адбору мастацтвазнаўчай інфармацыі ў крыніцах рознага тыпу;

мінімальнымі навыкамі аналізу твора мастацтва.